b"\n_START_ARTICLE_\nHercule Poirot\n_START_PARAGRAPH_\nHercule Poirot (izgovorjava [\xc9\x9b\xca\x80kyl pwa\xca\x80o]) je izmi\xc5\xa1ljen lik detektiva iz romanov angle\xc5\xa1ke pisateljice Agathe Christie.\n_START_SECTION_\nOzadje nastanka lika\n_START_PARAGRAPH_\nV letih 1929 in 1930 je Agatha Christie zelo veliko pisala in prav to obdobje je za njeno pisanje pomenilo pravi preobrat v karieri. V teh dveh letih sta nastala oba njena najbolj znana lika, Hercule Poirot in Miss Marple._NEWLINE_Sama avtorica je nastanek Hercula Poirota, pronicljivega Belgijca z nezgre\xc5\xa1ljivim francoskim naglasom, opisala z besedami: \xc2\xbbDetektiv mora biti, a seveda noben Sherlock Holmes, sama si ga moram ustvariti, imeti pa mora tudi prijatelja, ki k vsemu pritakne svoje in poskrbi za izto\xc4\x8dnice.\xc2\xab\xc2\xa0Ta prijatelj se pojavi v liku stotnika Arthurja Hastingsa. Poirot je pravo nasprotje ideala velikega detektiva 19. stoletja. Poirot, upokojeni belgijski policijski oficir je \xc5\xbee na videz nenavaden s svojimi 162 centimetri in brezhibnimi obla\xc4\x8dili, ki so sestavljena iz \xc4\x8drtastih hla\xc4\x8d, suknji\xc4\x8da in telovnika ter ozkih \xc4\x8drnih lakastih \xc4\x8devljev ter nezgre\xc5\xa1ljivega polcilindra, ki ga spremlja sprehajalna palica. V toplej\xc5\xa1em podnebju rad oble\xc4\x8de belo obleko in si posadi na glavo lahek klobuk. Njegov najve\xc4\x8dji ponos so njegovi veli\xc4\x8dastni brki, ki jih skrbno neguje, voska in barva s \xc4\x8drno barvo za lase. Pogosto kadi odi\xc5\xa1avljene ruske cigarete in pije kavo, vro\xc4\x8do \xc4\x8dokolado, razne likerje in ribezov sirup, kar je za angle\xc5\xbee povsem nerazumljivo.\n_START_SECTION_\nKarakter lika\n_START_PARAGRAPH_\nRed in metoda sta pri Herculu Poirotu na prvem mestu pri vsaki zadevi, ki se je loti. To je zanj prvi korak pri preganjanju zlo\xc4\x8dinca. Dejstva vedno najprej natan\xc4\x8dno pretehta in sestavi in se \xc5\xa1ele nato loti psihologije. Izjemno pomembne pri vseh teh dejanjih pa so, po njegovem mnenju, sive mo\xc5\xbeganske celice: \xc2\xbbKolikokrat ti moram \xc5\xa1e re\xc4\x8di, mon ami, da opozorila prihajajo od znotraj. Re\xc5\xa1itev vsake uganke le\xc5\xbei v majhnih sivih celicah mo\xc5\xbeganov.\xc2\xab\xc2\xa0Poirot je prav tako prepri\xc4\x8dan, da je zlo\xc4\x8din toliko bolj preprost, koliko bolj zapleten se zdi na prvi pogled, kar pogosto pove z besedami: \xc2\xbbBilo je tako preprosto, da tega sploh nisem opazil. Hudi\xc4\x8da, kako neumen sem bil.\xc2\xab\xc2\xa0Toda ob pravem \xc4\x8dasu se deli uganke vedno zdru\xc5\xbeijo v celoto. _NEWLINE_Papa Poirot, kakor se rad imenuje, je pogosto naklonjen mladim zaljubljenim parom in v\xc4\x8dasih tudi sam nastopi v vlogi zaljubljenca. Z grofico Rossakoff, osebo dvomljivega karakterja, ga ve\xc5\xbee ve\xc4\x8d kakor desetletna, vendar neizpolnjena ljubezen._NEWLINE_Tako pri Herculu Poirotu kot pri gospodi\xc4\x8dni Marple je njuna zunanjost le kamufla\xc5\xbea. Zunanje gizdalinstvo Poirota in krhka pojava gospodi\xc4\x8dne Marple sta v ostrem nasprotju z njunimi umskimi sposobnostmi. Tudi Poirotova pomanjkljiva angle\xc5\xa1\xc4\x8dina se izka\xc5\xbee za spretno nastavljeno past, ki jo avtorica lika opi\xc5\xa1e z besedami: \xc2\xbbPoirot iz izku\xc5\xa1enj ve, da je Angle\xc5\xbeem popolnoma vseeno, kaj povedo tujcu. Polomljena angle\xc5\xa1\xc4\x8dina mu je v veliko pomo\xc4\x8d. To vodi do tega, da ga ljudje premalo cenijo. Tujec, ki \xc5\xa1e niti pravilno angle\xc5\xa1ko ne zna, si mislijo. S tem ljudi uspava in jih naredi brezskrbne.\xc2\xab\n_START_SECTION_\nLegenda o Herculu Poirotu\n_START_PARAGRAPH_\nAgatha Christie ni nikoli skrivala, da se zavzema za smrtno kazen, kar je vkomponirala tudi v osebnosti svojih dveh glavnih likov._NEWLINE_New York Times je leta 1973 objavil nekrolog ob smrti Hercula Poirota kar na prvi strani, \xc4\x8dast, ki je je bila prvi\xc4\x8d dele\xc5\xbena neka izmi\xc5\xa1ljena oseba. Lik Poirota pa je poleg knjig na\xc5\xa1el svoje mesto tudi na radiju, filmu in televiziji ter v gledali\xc5\xa1\xc4\x8du, povsod seveda razli\xc4\x8dno in z razli\xc4\x8dnimi uspehi. Agatha Christie sama pa ob nobeni od teh interpretacij ni pokazala navdu\xc5\xa1enja, \xc4\x8deprav so se likov lotila tako slavna imena, kot so bili Peter Ustinov, Charles Laughton, Tony Randall, Albert Finney ter verjetno najbolj znana filmska upodobitev lika v igralcu Davidu Suchetu.\n_START_SECTION_\nAustin Trevor\n_START_PARAGRAPH_\nAustin Trevor je leta 1931, v filmu Alibi. Film je bil osnovan na gledali\xc5\xa1ki igri Alibi, ki je bila uprizoritev knjige The Murder of Roger Ackroyd.\n_START_SECTION_\nAlbert Finney\n_START_PARAGRAPH_\nAlbert Finney je nastopil kot Poirot leta 1974, v filmski razli\xc4\x8dici knjige Umor na Orient Expressu. Njegov nastop je bil tako dober, da je do nastopa Davida Sucheta, Finney veljal za pravega Poirota.\n_START_SECTION_\nPeter Ustinov\n_START_PARAGRAPH_\nPeter Ustinov je nastopil v vlogi Poirota 6 krat, prvi\xc4\x8d v filmu Death on the Nile, leta 1978. Leta 1982 je nastopil v filmu Evil Under the Sun in leta 1988 v filmu Appointment with Death.\n_START_SECTION_\nKenneth Branagh\n_START_PARAGRAPH_\nKenneth Branagh je igral Poirota v novi izdaji filma Murder on the Orient Express iz leta 2017.\n_START_SECTION_\nDavid Suchet\n_START_PARAGRAPH_\nDavid Suchet je igral v mnogih televizijskih filmih o Herculu Poirotu, med njimi: Mrs. McGinty's Dead, Cat Among the Pigeons, Third Girl, Appointment with Dead."